Sakstagals
Šis raksts ir par apdzīvotu vietu. Par citām jēdziena Sakstagals nozīmēm skatīt nozīmju atdalīšanas lapu. Sakstagals (latgaliešu: Sakstagols) ir ciems Rēzeknes novadā, Sakstagala pagasta centrs. Izvietojies pie Krustpils—Rēzeknes dzelzceļa netālu no autoceļa A12 Rēzeknes upes kreisajā krastā 14 km no novada centra Rēzeknes un 229 km no Rīgas. Saplūdis ar ziemeļos no dzelzceļa esošajiem Civkoriem. Apdzīvotā vieta izveidojusies pie 1901. gadā atklātās dzelzceļa līnijas Ventspils—Maskava, kur vēlāk ierīkota Sakstagala dzelzceļa stacija. 1933. gadā Sakstagalam piešķirts biezi apdzīvotas vietas (ciema) statuss. 1935. gadā Sakstagalā bija 27 dzīvojamās mājas un 143 iedzīvotāji. Sakstagalā atrodas pagasta pārvalde, Jāņa Klīdzēja pamatskola (Civkoros), Franča Trasuna muzejs “Kolnasāta”, bibliotēka, pasta nodaļa. Franča Trasuna dzīvesvieta "Kolnasāta" ir valsts nozīmes kultūras piemineklis. 1897. gadā katoļu ciemā bija 20 sētas.